1Yera yĩre bakaru gara sɔ̃ɔsira Gusunɔ wɔllɔ. Kurɔ goo wãa mi, sɔ̃ɔwa sãa win yaberu ma u suru yɔ̃rari ma u furɔ kperi wɔkura yiruguu doke. 2Kurɔ wi, u gura mɔ, marubun wahala ka nuku wuriribu dera u wuri mɔ̀. 3Yera yĩreru gara kpam sɔ̃ɔsira Gusunɔ wɔllɔ. Yaa binti binti swãaru garu ta wãa mi, ta winu nɔɔba yiru mɔ ka kɔba wɔkuru ma ta sina furɔsu nɔɔba yiru doke. 4Yaa ye, ya ka yen siru wɔllun kperin bɔnu itase wɔka ya kɔ̃ temɔ. Ma ya da ya yɔ̃ra kurɔ win wuswaaɔ wi u kĩ u ma mi, yu ka wa yu win bii tem ù n wɔruma. 5Yera kurɔ wi, u bii tɔn durɔ mara wi u koo bwesenu kpuro kpara ka sii bokuru. Adama ba bii wi mwa ba ka nùn da Gusunɔn mi, mi u sɔ̃ win sina kitarɔ. 6Kurɔ wi, u maa duka doona gbaburu gia mi Gusunɔ u nùn ayeru sɔɔru kua bu ka nùn nɔɔri sɔ̃ɔ nɔrɔbu ka goobu ka wata (1.260). 7Yera tabu seewa wɔllu mi, Misɛli Gusunɔn gɔradoban wirugii ka win gɔradoba ba tabu kua ka yaa binti binti te. Yaa ye, ka yen bwãa be, ba tabu kua. 8Adama ba bu tabu di, ba ǹ wure yaa ye, ka yen bwãabu ba n wãa wɔllu mi. 9Ba yaa binti binti bembere te kasa kua temɔ. Yaa ye, ya sãawa gasɔ gasɔn waa ye ba mɔ̀ Yibirisi, ǹ kun mɛ Setam, ye ya handuniagibu kpuro nɔni wɔ̃kua. Ba ye kasa kua temɔ ka yen gɔradoba sannu. 10Yen biru, ma na nɔɔgiru garu nua wɔllɔ ta nɛɛ, tɛ̃ sɔɔra Gusunɔ bɛsɛn Yinni u ka faaba na. Win dam ka win banda sɔ̃ɔsira, ka win Kirisin yiiko. Domi ba bɛsɛgibun mɛm maniɔ kasa kua wɔllun di wi u ra n bu mɛm manimɔ bururu ka yoka Gusunɔn wuswaaɔ. 11Bɛsɛgii be, ba nùn tabu di ka Yãa kinɛ kpɛm ten yɛm ka ben seedan gari. Ba ǹ ben wãaru garisi gãanu, ba tu gɔɔ deria. 12Yen saabu, wɔllu ka wɔrukobu i nukuru doro. Adama tem ka nim wɔ̃kun gbee swãara ko n kpã! Domi Setam ya bɛɛ sarema ka mɔru baka yèn sɔ̃ ya yɛ̃ ma saa fiikowa n ye tie. 13Ye yaa ye, ya wa ma ba ye kɔ̃wa temɔ, yera ya kurɔ wi nɔni sɔ̃ɔbu wɔri wi u bii tɔn durɔ mara mi. 14Adama ba kurɔ wi gunɔ bake bakarun kasa yiru wɛ̃ u ka yɔ̃ sere win ayerɔ gbaburɔ mi n toma waa yen bɔkun di, mi ba koo nùn nɔɔri saa ita ka bɔnu. 15Yera waa ye, ya yen nɔɔ wukia ma ya nim sia nge daa bakaru kurɔ win biruɔ kpa u ka nim diira. 16Adama tem mu kurɔ wi faaba kua, mu mɛn nɔɔ baaya mu nim mɛ mwɛ mɛ mu yara yaa yen nɔɔn di. 17Sanam mɛya yaa ye, ya ka kurɔ wi mɔru bara gem gem, ma ya da yu ka win bwese te ta tie tabu ko, be kpuro be ba Gusunɔn wooda mɛm nɔɔwammɛ, be ba Yesun seeda dimɔ. 18Ma yaa ye, ya da ya yɔ̃ra yani sɛɛri sɔɔ nim wɔ̃kun goorɔ.
Copyright
Learn More
bam_Latn zho_Hant eng_Latn